Bedrogsaak teen ANC-hoë se vrou weer uitgestelPortia Sizani Foto: ENCA.com Die bedrogsaak teen Portia Sizani, vrou van Stone Sizani, die voormalige ANC-hoofsweep in die parlement, is Vrydag wéér in die handelsmisdaadhof in Port Elizabeth uitgestel. Die saak teen Sizani is in Julie verlede jaar ook uitgestel toe sy glo in Duitsland was en nie die hofverrigtinge kon bywoon nie. Sizani het glo Vrydag weer bloot nie by die hof opgedaag nie waarna die saak uitgestel is. Dié voormalige distrikskoördineerder vir vroeë kinderontwikkeling is in 2016 onskuldig bevind op vyf van die 15 aanklagte van geldwassery teen haar. Sy staan steeds tereg op 16 aanklagte van bedrog en tien aanklagte van geldwassery. Sy word daarvan beskuldig dat sy die Oos-Kaapse departement van onderwys met meer as R1,2 miljoen bedrieg het en dat sy verskeie vervalste aansoeke vir Graad R-onderwysposte geprosesseer het. Sy was in daardie stadium die distrikskoördineerder vir vroeë kinderontwikkeling en het glo “spook onderwysers” aangestel en van 2009 tot 2010 na bewering hul salarisse in haar sak gedruk. Sizani se prokureurs het ŉ aansoek gebring dat landdros Mputumi Mpofu homself moet onttrek aan die saak, maar die aansoek is in November verlede jaar van die hand gewys. Sizani se prokureurs het aangevoer Mpofu kan bevooroordeeld wees omdat sy vrou vir die departement van onderwys werk. Mpofu het egter daarop gewys dat sy vrou al sedert 2013 nie meer vir die departement werk nie. Johan Wessels, vir Sizani, het daarna dokumente ingedien vir hersiening in die hooggeregshof in Grahamstad. Die saak is tot 13 Augustus uitgestel.